SKRIFTLIG FORESPØRGSEL E-1542/02

af Paulo Casaca (PSE) til Kommissionen

(3. juni 2002)

Om: Forskelsbehandling af regionerne i den yderste periferi som følge af Poseima-programmet

Som følge af Poseima-programmet og en samtidig reduktion af de sukkerkvoter, som tiltrædelsestraktaten tildeler raffinaderiet på Azorerne, er dettes produktionskvote blevet nedsat fra 20 000 t til 10 000 t, samtidig med at støtten pr. t er blevet øget som kompensation.

Senere har Kommissionen imidlertid bl.a. vedtaget forordning nr. 20/2002(1) og indført forbud mod sukkerforsendelser fra Azorerne, samtidig med at den tillader dumping af sukker på Azorerne.

Det står således klart, at Poseima-programmet har bragt sukkerindustrien på Azorerne i en ugunstig situation i forhold til dens modparter på fastlandet, hvilket direkte strider mod målene i traktatens artikel 299, stk. 2, og Kommissionens erklærede hensigter.

Man har således sine bange anelser om, at der under påskud af at begunstige regionerne i den yderste periferi i virkeligheden er indført forskelsbehandling af sukkerindustrien på Azorerne.

Hvornår vil Kommissionen ophøre med denne forskelsbehandling og i stedet give Sinaga tilladelse til at producere de 20 000 t, som Portugals tiltrædelsestraktat tildeler den, samt garantere den de rettigheder, der er forbundet med det indre marked, og give nøjagtig samme støtte og samme grad af beskyttelse, som dens konkurrenter på fastlandet nyder?

(1) EFT L 8 af 11.1.2002, s. 1.

Svar afgivet på Kommissionens vegne af Franz Fischler

(4. juli 2002)

I henhold til lovgivningen om sukkerproduktion på Azorerne og navnlig artikel 11 i Rådets forordning (EF) nr. 1260/2001 af 19. juni 2001 om den fælles markedsordning for sukker(1) har Azorerne fået tildelt en kvote (A+B) på 9 953 t. Desuden ydes der undtagelsesvist hektarstøtte til sukkerroeproducenter på 800 EUR/ha, og sukkerindustrien modtager undtagelsesvist 270 EUR/t sukker i støtte til sukkerfremstilling af sukkerroer.

Ud over ovennævnte kvote kan Azorernes sukkerraffinaderi raffinere op til 10 000 t råsukker årligt.

Inden for rammerne af denne sukkerraffineringskvote forsynes Azorerne med råsukker fremstillet af sukkerroer til verdensmarkedsprisen i medfør af den særlige forsyningsordning, som er indført med Rådets forordning (EF) nr. 1453/2001 af 28. juni 2001(2); det sker inden for rammerne af Azorernes forsyningsbehov og med hensyntagen til den del af Azorernes sukkerproduktion, som kommer fra lokale sukkerroer. I Kommissionens forordning (EF) nr. 21/2002 af 28. december 2001(3) er Azorernes forsyningsbehov vurderet i forbindelse med den særlige forsyningsordning relateret til det lokale sukkerforbrug til 6 500 t årligt.

På basis af ovenstående mener Kommissionen, at Fællesskabet, for så vidt angår sukker til Azorerne, har indført særforanstaltninger, som i høj grad tilgodeser bevaringen og udviklingen af sukkerproduktionen på Azorerne. Kommissionen kan konstatere, at sukkerroeproducenterne på Azorerne begrænser deres produktion til et omfang, der svarer til en sukkerproduktion på 700 t/år. Den kan derfor ikke acceptere at blive beskyldt for at have indført en ordning, som indebærer en forskelsbehandling af sukkerindustrien på Azorerne.

(1) EFT L 178 af 30.6.2001.

(2) Rådets forordning (EF) nr. 1453/2001 af 28. juni om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima), EFT L 178 af 30.6.2001.

(3) Kommissionens forordning (EF) nr. 21/2002 af 28. december 2001 om forsyningsopgørelserne for og fællesskabsstøtten til regionerne i den yderste periferi i henhold til Rådets forordning (EF) nr. 1452/2001, (EF) nr. 1453/2001 og (EF) nr. 1454/2001, EFT L 8 af 11.1.2002.